《云木相参歌》
宋代·林希逸

溪翁结茅傍溪南，近山绕屋青如蓝。天垂四野云到地，千顷万顷罗松杉。

着亭小小寄面势，往来万象窗中含。有时倚杖日未吐，但见云木朝相参。

苍苍古木大百围，白云无心出复归。云无尽藏木不老，云木千载长依依。

我醉呼云云不飞，风和万窍如埙篪。此时此景谁能画，既以名亭聊赋之。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。